<classify> POLISI mkoani Arusha limemnasa Moses Pallangyo anayetuhumiwa kumuua mkewe, Mary Mushi ambaye ni mwimbaji wa nyimbo za injili kwa kumkata na shoka kichwani.Kamanda wa Polisi wa Mkoa, Jonathan Shana amethibitisha kutiwa mbaroni kwa Pallangyo aliyekuwa mkazi wa Kijiji cha Kilinga wilayani Arumeru. Anatuhumiwa kufanya mauaji hayo siku ya Krismasi. Shana alieleza kuwa mbinu ya Dog Style ndio iliyofanikisha kupatikana kwake akiwa mafichoni eneo la Ngaramtoni wilayani humo, wakati akijiandaa kukimbilia nchi jirani ya Kenya.Alisema alikamatwa juzi saa 11 jioni baada kuwekewa mtego, uliofanikisha kumnasa akiwa mafichoni nyumbani kwa mtu. Kamanda Shana alisema baada ya kuhojiwa, alikiri kuhusika na tukio hilo na kueleza kuwa alipitiwa na shetani na kufikia hatua ya kufanya mauaji hayo. Kamanda alisema mtu huyo atafikishwa mahakamani baada ya upelelezi kukamilika.Tukio hilo mbali na kuwasikitisha ndugu na jamaa, pia limewaacha vinywa wazi wakazi wa kijiji hicho, ukizingatia kuwa muuaji alikuwa mwokovu na mwimbaji wa nyimbo za injili. Kamanda Shana alieleza kuwa baada ya kumhoji mtuhumiwa, alikiri kutenda kosa akidai shetani alimpitia na hapakuwa na sababu nyingine iliyopelekea kutenda kosa hilo la kinyama.Baadhi ya majirani, walidai mtuhumiwa alimpeleka mkewe nyumbani kwa wazazi wake, kumtambulisha na waliishi nyumbani hapo kwa muda wa wiki tatu kabla ya kutekeleza uhalifu huo Desemba 25, mwaka huu.Inadaiwa kuwa mtuhumiwa na mkewe, walikuwa wakiishi pamoja eneo la Shangarai wilayani humo na baadaye walikubaliana kwenda kwa wazazi kwa ajili mwanamke huyo kutambulishwa.  <topic>: KITAIFA 